NARIADENIE KOMISIE (ES) č. 2236/2004
z 29. decembra 2004,
ktorým sa mení a dopĺňa nariadenie (ES) č. 1725/2003, ktorým sa prijímajú určité medzinárodné účtovné štandardy v súlade s nariadením Európskeho parlamentu a Rady (ES) č. 1606/2002, pokiaľ ide o Medzinárodné štandardy finančného výkazníctva (IFRS) 1, 3 až 5, Medzinárodné účtovné štandardy (IAS) 1, 10, 12, 14, 16 až 19, 22, 27, 28, 31 až 41 a interpretácie Výboru pre interpretácie štandardov (SIC) 9, 22, 28 a 32
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 1606/2002 z 19. júla 2002 o uplatňovaní medzinárodných účtovných štandardov (1), a najmä na jeho článok 3 ods. 1,
keďže:
(1)
Nariadením Komisie (ES) č. 1725/2003 (2) boli prijaté určité medzinárodné štandardy a interpretácie ktoré boli platné k 1. septembru 2002.
(2)
Rada pre medzinárodné účtovné štandardy (IASB) vydala 31. marca 2004 okrem iného aj tri nové štandardy, Medzinárodné štandardy finančného výkazníctva (IFRS) 3 až 5 a dva zrevidované štandardy IAS 36 a 38, ktoré obsahujú závažné zmeny. Tieto nové štandardy ďalej dopĺňajú „stabilnú platformu“, t. j. súbor štandardov, ktoré musia uvedené spoločnosti Spoločenstva uvádzať vo svojich konsolidovaných účtoch od 1. januára 2005. Všeobecným cieľom je zlepšiť kvalitu Medzinárodných účtovných štandardov (IAS), ako aj zvýšiť konvergenciu účtovných štandardov vo svete.
(3)
Konzultácia s technickými expertmi v danej oblasti potvrdzuje, že nové IFRS a zrevidované IAS spĺňajú technické kritériá prijatia, stanovené v článku 3 nariadenia (ES) č. 1606/2002, a najmä požiadavku vhodnosti pre európske verejné blaho.
(4)
Dôsledkom prijatia IAS 36 sú zmeny a doplnenia IAS 16, ktorá bola prijatá nariadením (ES) č. 1725/2003 na zabezpečenie konzistencie príslušných účtovných štandardov.
(5)
Dôsledkom prijatia IFRS 3, 4 a 5 sú zmeny a doplnenia k iným medzinárodným účtovným štandardom a interpretáciám na zabezpečenie konzistencie medzinárodných účtovných štandardov. Tieto závažné zmeny a doplnenia ovplyvňujú Medzinárodné štandardy finančného výkazníctva (IFRS) 1, Medzinárodné účtovné štandardy (IAS) 1, 10, 12, 14, 16 až 19, 27, 28, 31 až 34, 36 až 41 a interpretáciu vydanú Výborom pre interpretácie štandardov (SIC) 32. Okrem toho prijatím IFRS 3 sa Medzinárodný účtovný štandard (IAS) 22 a interpretácie vydané Výborom pre interpretáciu štandardov (SIC) 9, 22 a 28 stávajú nadbytočnými; mali by byť zodpovedajúcim spôsobom nahradené. Prijatie IFRS 5 by taktiež malo viesť k nahradeniu IAS 35.
(6)
Nariadenie (ES) č. 1725/2003 by sa preto malo zodpovedajúcim spôsobom zmeniť a doplniť.
(7)
Opatrenia stanovené v tomto rozhodnutí sú v súlade so stanoviskom Regulačného výboru pre účtovníctvo,
PRIJALA TOTO NARIADENIE:
Článok 1
Príloha k nariadeniu (ES) č. 1725/2003 sa týmto mení a dopĺňa takto:
1.
Medzinárodný účtovný štandard (IAS) 22 a interpretácie Výboru pre interpretácie štandardov (SIC) 9, 22 a 28 sa nahrádzajú Medzinárodným štandardom finančného výkazníctva (IFRS) 3 Podnikové kombinácie, ako je uvedené v prílohe k tomuto nariadeniu.
2.
(IFRS) 4 Poistné zmluvy sa vkladajú, ako je uvedené v prílohe k tomuto nariadeniu.
3.
IAS 35 sa nahrádza IFRS 5 Viazané aktíva držané na predaj a prerušené operácie, ako je uvedené v prílohe k tomuto nariadeniu.
4.
IAS 36 a 38 sa nahrádzajú IAS 36 a 38, ako je uvedené v prílohe k tomuto nariadeniu.
5.
Dôsledkom prijatia IFRS 3 sú zmeny a doplnenia IFRS 1, IAS 12, 14, 16, 19, 27, 28, 31, 32, 33, 34, 37, 39 a SIC 32 na zabezpečenie konzistencie účtovných štandardov.
6.
Dôsledkom prijatia IFRS 4 sú zmeny a doplnenia IFRS 1 a IAS 18, 19, 32, 37, 39, 40 na zabezpečenie konzistencie medzinárodných účtovných štandardov.
7.
Dôsledkom prijatia IFRS 5 sú zmeny a doplnenia IFRS 1, IFRS 3 a IAS 1, 10, 16, 17, 27, 28, 31, 36, 37, 38, 40, 41 na zabezpečenie konzistencie účtovných štandardov.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Uplatňuje sa najneskôr od 1. januára 2005.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 29. decembra 2004